Την κατάθεση μήνυσης για ανθρωποκτονία κατά συρροή με ενδεχόμενο δόλο και έκθεση ανακοίνωσε η επικεφαλής της Πλεύσης Ελευθερίας, Ζωή Κωνσταντοπούλου.

Η πρώην πρόεδρος της Βουλης, σχολιάζοντας τις κυβερνητικές δηλώσεις ότι «δεν είναι ώρα για απόδοση ευθυνών, αυτή είναι ώρα πένθους», απαντάει, λέγοντας: «Και πότε είναι η ώρα της απόδοσης ευθύνης; Πότε τελειώνει το πένθος για να αναληφθεί η ευθύνη; Πότε έχει αναληφθεί η ευθύνη εκ των υστέρων στη χώρα μας; Θα αφήσουμε και αυτές τις ψυχές να ξεχαστούν, όπως κατάφεραν με τους νεκρούς της Μάνδρας λίγους μήνες πριν; Οι μπόρες δε μπορεί να βαφτίζονται άλλο “ακραία καιρικά φαινόμενα” για να δικαιολογήσουν τις ακραίες παραβάσεις και την ακραία αδιαφορία για όλους τους Έλληνες, για όλους εμάς. Που στοιχίζει τις ζωές μας».

«Η πυρκαγιά σε Μάτι, Ραφήνα, Ν. Βουτζά σκότωσε 79 ανθρώπους και αγνοούνται δεκάδες. Ανάμεσά τους συγγενείς και φίλοι μας» τονίζει η κυρία Κωνσταντοπουλου και προσθετει «Ποιος έχει την ευθύνη;

Οι καταγγελίες υπάρχουν. Και είναι βαριές. Ποιος έχει την ευθύνη αυτήν την κρίσιμη ώρα; Και ποια είναι επιτέλους η ώρα της ανάληψης ευθύνης; Αισθανόμαστε ομοψυχία με όλους τους Έλληνες. Όχι όμως με εσάς που δολοφονείτε τη χώρα μας, δολοφονείτε την ιστορία μας και τώρα δολοφονείτε και εμάς τους ίδιους.

Απαιτούμε την άμεση ανάληψη ευθύνης από την Κυβέρνηση.

Απαιτούμε την παραίτηση όποιου έχει τη στοιχειώδη ευθιξία απέναντι στην πρωτόγνωρη εθνική τραγωδία.

Απαιτούμε την παραίτηση της Περιφερειάρχη Αττικής και όλων των αρμοδίων πολιτικής προστασίας, που ευθύνονται για το θάνατο 100 και πλέον ανθρώπων και τον βαρύ τραυματισμό εκατοντάδων.

Ανάμεσά τους μικρά παιδιά και βρέφη.

Καταθέτουμε μήνυση για ανθρωποκτονία κατά συρροή με ενδεχόμενο δόλο και έκθεση σε κίνδυνο ζωής και καλούμε όλους τους πολίτες να καταθέσουν τη μαρτυρία τους.

Αυτή είναι η ευθύνη μας απέναντι στους συνανθρώπους μας.

Ενάντια στους επικίνδυνους κυβερνήτες».